CELEX: 62014TN0580
Language: el
Date: 2014-08-04 00:00:00
Title: Υπόθεση T-580/14: Προσφυγή-αγωγή της 4ης Αυγούστου 2014 — Aduanas y Servicios Fornesa κατά Επιτροπής

15.9.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 315/70
            
         Προσφυγή-αγωγή της 4ης Αυγούστου 2014 — Aduanas y Servicios Fornesa κατά Επιτροπής
   (Υπόθεση T-580/14)
   2014/C 315/115
   Γλώσσα διαδικασίας: η ισπανική
   
      Διάδικοι
   
   
      Προσφεύγουσα-ενάγουσα: Aduanas y Servicios Fornesa, SL (Lleida, Ισπανία) (εκπρόσωπος: I. Toda Jiménez, δικηγόρος)
   
      Καθής-εναγόμενη: Ευρωπαϊκή Επιτροπή
   
      Αιτήματα της προσφεύγουσας-ενάγουσας
   
   Η προσφεύγουσα-ενάγουσα ζητεί από το Γενικό Δικαστήριο:
   
               —
            
            
               να ακυρώσει την προσβαλλομένη απόφαση·
            
         
               —
            
            
               να αναγνωρίσει το δικαίωμά της σε διαγραφή των επιβληθέντων σε αυτήν δασμών βάσει της από 27 Ιουνίου 2011 εκκαθαριστικής πράξεως της Περιφερειακής Υπηρεσίας Δασμών και Ειδικών Φόρων της Ειδικής αντιπροσωπείας της Καταλονίας (Dependencia Regional de Aduanas e Impuestos Especiales de la delegación Especial de Cataluña), σύμφωνα με το Κοινοτικό εξωτερικό δασμολόγιο (Tarifa Exterior Comunidad), για τις οικονομικές χρήσεις 2006, 2007 και 2008, ύψους 2 4 53  003,38 ευρώ, και
            
         
               —
            
            
               να καταδικάσει την καθής-εναγομένη στα δικαστικά έξοδα της παρούσας διαδικασίας.
            
         
      Λόγοι ακυρώσεως και κύρια επιχειρήματα
   
   Η προσφεύγουσα-ενάγουσα στο πλαίσιο της παρούσας διαδικασίας ζητεί την ακύρωση της αποφάσεως της Επιτροπής της 15ης Απριλίου 2014, στην υπόθεση REM 02/2012, περί μη διαγραφής των επιβληθέντων σε αυτήν δασμών για πράξεις εισαγωγής «σιροπιού από ζάχαρα, αρωματισμένου ή με προσθήκη χρωστικών ουσιών» το οποίο αρχικώς δηλώθηκε ότι μεταποιήθηκε στην Ανδόρα, πράξεις στις οποίες προέβη ως εκτελωνιστής, υπό την ιδιότητα του εμμέσου αντιπροσώπου του εισαγωγέα.
   Προς στήριξη της προσφυγής-αγωγής, η προσφεύγουσα-ενάγουσα προβάλλει δύο λόγους.
   
               1.
            
            
               Ο πρώτος λόγος αφορά παράβαση του άρθρου 239 του Κοινοτικού Τελωνειακού Κώδικα, στο μέτρο που η Επιτροπή υπέπεσε σε σφάλμα κατά την εκτίμηση της ειδικής καταστάσεως και παρέλειψε να αξιολογήσει τα σχετικά με την απόφαση πραγματικά περιστατικά
               
                           —
                        
                        
                           Υποστηρίζει συναφώς ότι ο εκτελωνιστής δεν είχε σχέση με τη διαδικασία παραγωγής του εισαχθέντος προϊόντος, γεγονός που ήταν κρίσιμο για την επιβολή των δασμών, ότι ο τρόπος λειτουργίας του εισαγωγέα ήταν περίπλοκος και δεν είχε γίνει γνωστός στον εκτελωνιστή, ότι οι ισπανικές τελωνειακές αρχές δεν του γνώρισαν τις υποψίες τους σχετικά με τη δράση του εισαγωγέα ούτε περαιτέρω έλαβαν κάποιο προληπτικό μέτρο, ότι τα πιστοποιητικά EUR-1 περί εισαγωγής είχαν εγκριθεί δύο φορές από τις αρχές της Ανδόρας και ότι, επιπλέον, οι πρώτες αναλύσεις εκ μέρους των ισπανικών τελωνειακών αρχών επιβεβαίωναν ότι τα προϊόντα ενέπιπταν στο προτιμησιακό καθεστώς.
                        
                     
         
               2.
            
            
               Ο δεύτερος λόγος αφορά παράβαση του άρθρου 239 του Κοινοτικού Τελωνειακού Κώδικα, στο μέτρο που δεν συνέτρεχε «δόλος» ή «πρόδηλη αμέλεια» ώστε να αποκλείεται η αιτούμενη διαγραφή των δασμών
               
                           —
                        
                        
                           Η προσφεύγουσα-ενάγουσα υποστηρίζει συναφώς ότι η Επιτροπή περιορίσθηκε στην απαρίθμηση σειράς ενεργειών στις οποίες ενδεχομένως προέβη ο εκτελωνιστής βάσει των οποίων θα μπορούσε να αμφισβητηθεί το νομότυπο των πράξεων εισαγωγής. Παρά ταύτα, ουδόλως συνάγεται «δόλος» ή «πρόδηλη αμέλεια» του εκτελωνιστή, οπότε δεν αποκλείεται η διαγραφή.
                        
                     
                           —
                        
                        
                           Η προσφεύγουσα-ενάγουσα επισημαίνει, επίσης, την καλή πίστη και την επιμέλεια που επέδειξε ανά πάσα στιγμή ο εκτελωνιστής.